Die benoemings vir die kykNET Fiësta-toekennings is bekend gemaak! Klik hier vir die volledige lys.
Die benoemings vir die kykNET Fiësta-toekennings is bekend gemaak. Die Fiëstas, die enigste toekenning van sy soort in die land, vereer sedert 2011 rolspelers vir hul uitsonderlike bydraes tot die land se grootste kunstefeeste.
Een van die aanpassings wat die Fiëstas-paneel in samewerking met die organiseerders gemaak het, was om die musiekkategorieë uit te brei.
"In die musiekkategorieë was daar so 'n groot verskeidenheid dat ons besluit het om die kategorieë aan te pas en 'n wyer net te gooi om sodoende meer erkenning te gee," sê Van der Merwe. "Daar is nou een kategorie vir grootskaalse produksies, een vir meer intieme musiekvertonings en een vir musiekvertonings wat 'n duidelike narratief volg."
Die kategorie vir Beste Opkomende Kunstenaar is ook vanjaar terug met vier talentvolle jongelinge wat vir die toekenning in aanmerking kom. Daar is dus, ingesluit die toekennings vir die gunsteling fees en die Blou Stoel-toekenning, vanjaar 'n totaal van sewentien Fiësta-toekennings op die spel.
Vier jong regisseurs, Nico Scheepers, Amy Jephta, Wolf Britz en Steven van Wyk, is as deel van 'n mentorskap-program by die toekenningsaand betrek. Hulle sal elkeen verantwoordelik wees vir die vier vermaak-segmente van die aand, wat die opening en finale insluit. Die uitvoerende regisseur van die toekenningsaand is Ian von Memerty en die musiekregisseur is Janine Neethling. Die TV-regisseur vir die regstreekse uitsending is Rudi Botha.